
রোহিঙ্গা ক্যাম্প পরিদর্শনে আসছেন মিয়ানমারের মন্ত্রী
 প্রকাশ: ০৩ এপ্রিল ২০১৮       
 
কূটনৈতিক প্রতিবেদক
প্রথমবারের মতো কক্সবাজারে রোহিঙ্গা ক্যাম্প পরিদর্শনে আসছেন মিয়ানমারের একজন মন্ত্রী। এরই মধ্যে এ ব্যাপারে মিয়ানমার সম্মতি দিয়েছে। পরিকল্পনা রয়েছে তাকে নাইক্ষ্যংছড়ি পর্যন্ত ঘুরিয়ে নিয়ে আসার। গতকাল সোমবার ঢাকা বিশ্ববিদ্যালয়ে শুরু হওয়া রোহিঙ্গাবিষয়ক দু'দিনব্যাপী আন্তর্জাতিক সেমিনারের প্রথম দিনে এ কথা জানিয়েছেন পররাষ্ট্র সচিব মো. শহীদুল হক।

সূত্র জানায়, মিয়ানমারের সমাজকল্যাণ, দুর্যোগ ব্যবস্থাপনা ও পুনর্বাসনবিষয়ক মন্ত্রী ড. উইন মিয়াত আয়ে ১১ এপ্রিল বাংলাদেশ সফরে আসবেন। এই সফরে তিনি কক্সবাজারে রোহিঙ্গা ক্যাম্প পরিদর্শনেও যাবেন।

সেমিনারের উদ্বোধনী দিনে মূল বক্তব্য উপস্থাপন করেন ঢাকা বিশ্ববিদ্যালয়ের আন্তর্জাতিক সম্পর্ক বিভাগের অধ্যাপক ইমতিয়াজ আহমেদ। আরও বক্তব্য দেন ইউএনডিপি বাংলাদেশের পরিচালক সুদীপ্ত মুখার্জি, কানাডা সরকারের রোহিঙ্গাবিষয়ক বিশেষ দূত রবার্ট কেইথ ও অ্যাকশনএইডের চেয়ারম্যান মানজুর হাসান। ঢাকা বিশ্ববিদ্যালয়ের সেন্টার ফর জেনোসাইড স্টাডিজ, ব্র্যাক বিশ্ববিদ্যালয় এবং অ্যাকশনএইড বাংলাদেশ যৌথভাবে এ সেমিনারের আয়োজন করেছে। 

প্রধান অতিথির বক্তব্যে পররাষ্ট্র সচিব বলেন, রোহিঙ্গা সংকট সমাধানে বাংলাদেশ সঠিক পথেই এগোচ্ছে। বাংলাদেশ শান্তিপূর্ণ উপায়ে সমাধানের জন্য কূটনৈতিক প্রচেষ্টা চালিয়ে যাচ্ছে। তবে সামনে বর্ষাকাল একটি বড় চ্যালেঞ্জ হয়ে দাঁড়াবে। এ সময় রোহিঙ্গাদের কীভাবে বাসযোগ্য পরিবেশে রাখা যাবে, সেটি সবারই চিন্তার বিষয়। এ ছাড়া এখনও রোহিঙ্গাদের আসা বন্ধ হয়নি।

তিনি বলেন, রোহিঙ্গাদের জন্য সরকারের কয়েকটি বিকল্প ভাবনা রয়েছে। তার মধ্যে ভাসানচর একটি। সরকার সব বিকল্প নিয়েই ভাবছে। 

মূল প্রবন্ধে অধ্যাপক ইমতিয়াজ আহমেদ বলেন, মিয়ানমারে রোহিঙ্গাদের প্রত্যাবাসনের ক্ষেত্রে সবার আগে তাদের রাখাইনে বসবাসের জন্য নিরাপদ পরিবেশ নিশ্চিত করতে হবে। মিয়ানমারে রোহিঙ্গাদের নাগরিক অধিকার এবং নিরাপত্তা নিশ্চিত না হলে রোহিঙ্গাদের প্রত্যাবাসন সফল হবে না এবং সংকটেরও স্থায়ী সমাধান হবে না। এ কারণে রাখাইনে রোহিঙ্গাদের সম্মানজনক ও নিরাপদ প্রত্যাবাসনে আন্তর্জাতিক সম্প্রদায়কে কার্যকর পদক্ষেপ নিতে হবে। শুধু সহানুভূতি-সহায়তা নয়, রোহিঙ্গাদের সংকটটি জরুরি মানবিক সংকট হিসেবে বিবেচনা করে এর সমাধানে যথাযথ উদ্যোগী ভূমিকায় আসতে হবে আন্তর্জাতিক সম্প্রদায়কে।

